《次韵朱知裁少卿见贻二首 其一》
宋代·曾惇

丹丘山水窟，中有如斗城。地迥鸟不喧，一叶动亦惊。

閒门有胜士，学道师广成。翛然卧环堵，六印一缕轻。

脱非玄真子，疑即坐忘生。姓名存丹台，宁问月旦评。

小试未轩翥，襆被辞汉廷。肯令莲社流，坐叹草堂灵。

要当酌家酿，酒色粲碧瑛。

作者简介：曾惇，字谹父，南丰（今属江西）人。纡子。高宗绍兴三年（一一三三）官太府寺丞，十二年知黄州（《能改斋漫录》卷一一），十四年知台州，十八年知镇江府，二十六年知光州（《建炎以来系年要录》卷七○、一五一、一五八）。　曾惇诗，据《能改斋漫录》等书所录，编为一卷。